Huawei Mate 30 lanceres uden Google-apps

Huaweis næste topmodel, Mate 30, der forventes lanceret den 18. september, sendes på gaden uden apps eller tjenester fra Google. Det skriver Reuters. Det skyldes det forbud, som Trumps regering har udstedt mod amerikanske virksomheders handel med kinesiske firmaer.

Det betyder, at Huawei Mate 30 – og muligvis også den forsinkede Mate X – vil være svært hæmmede fra start. De vil stadig kunne køre Android-styresystemet, da det er et open source operativsystem, men Google bekræfter at hverken Mate 30 eller Mate 30 Pro må lanceres med Googles apps eller tjenester ombord.

Det betyder igen, at telefonerne hverken vil have Gmail, Google Maps eller – endnu værre – Google Play Store, når de kommer i butikkerne.

Den amerikanske regering har godt nok for nyligt givet en yderligere 90 dages forlængelse, så reglerne først træder endeligt i kraft den 19. november, men den forlængelse gælder udelukkende opdateringer til eksisterende telefoner – ikke til nye produkter.

Arbejder på alternativ

Huawei har arbejdet på sit eget alternativ til Google Play Store siden 2018, i tilfælde af netop denne situation. AppGallery, som butkken hedder, sendte i juni måned angiveligt invitationer til udvalgte udviklere for at lokke dem i butikken.

Men selv om det skulle lykkes for Huawei at få butikken klar, vil det være en begrænset butik uden de store amerikanske apps som Facebook, Twitter og Pinterest. Det kan gøre det rigtig svært for Huawei Mate 30 i kampen mod konkurrenterne fra bl.a. Samsung og OnePlus.

Huawei Mate 30 lanceres uden Google-apps